РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/292-15

2. јул 2015. године

Б е о г р а д

**З А П И С Н И К**

**45. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ САМОУПРАВУ, ОДРЖАНЕ 2. ЈУЛА 2015. ГОДИНЕ**

Седница је почела у 13,10 часова.

 Седници је председавао Петар Петровић, председник Одбора.

 Седници су присуствовали чланови Одбора: Биљана Илић Стошић, Биљана Савовић, Мирјана Андрић, Мехо Омеровић, Драган Пауновић, Велинка Тошић, Живан Ђуришић и Владимир Ђукановић.

 Седници нису присуствовали чланови Одбора: Александар Мартиновић, Неђо Јовановић, Олгица Батић, Милетић Михајловић, Ласло Варга, Балша Божовић, Тања Томашевић Дамњановић, нити њихови заменици.

 На предлог Владимира Ђукановића, који до почетка седнице није упознат са одговором Агенције за борбу против корупције о мери коју је због повреде закона Агенција изрекла Види Шкеро, Одбор је, са једним уздржаним гласом, одлучио да се одложи разматрање Предлога да се за члана Одбора Агенције за борбу против корупције изабере Вида Шкеро, који су заједно поднели Заштитник грађана и Повереник за информације од јавног значаја и заштиту података о личности (четврта тачка у Предлогу дневног реда), па је утврђен следећи

Д н е в н и р е д :

1. Утврђивање Предлога закључка поводом разматрања Редовног годишњег извештаја Заштитника грађана за 2014. годину (број 02-650/15, од 14. марта 2015. године);
2. Утврђивање Предлога закључка поводом разматрања Извештаја о раду Агенције за борбу против корупције за 2014. годину са Извештајем о спровођењу Националне стратегије за борбу против корупције у Републици Србији за период од 2013. до 2018. године и Aкциони план за њено спровођење (број 02-880/15, од 31. марта 2015. године);
3. Утврђивање Предлога закључка поводом разматрања Извештаја о спровођењу Закона о слободном приступу информацијама од јавног значаја и Закона о заштити података о личности за 2014. годину (број 02-861/15, од 30. марта 2015. године);
4. Р а з н о.

Пре преласка на рад по утврђеном дневном реду усвојен је, без примедаба, записник са 44. седнице Одбора.

**Прва тачка дневног реда:** **Утврђивање Предлога закључка поводом разматрања Редовног годишњег извештаја Заштитника грађана за 2014. годину**

Поводом Редовног годишњег извештаја Заштитника грађана за 2014. годину, који је Одбор разматрао на 36. седници 14. априла 2015. године, Одбор је утврдио и закључио да Народној скупштини упути следећи Предлог закључка:

„На основу члана 8. став 1. Закона о Народној скупштини („Службени гласник“, број 9/10) и члана 238. став 5. Пословника Народне скупштине(„Службени гласник РС“, број 20/12- Пречишћени текст),

 Народна скупштина, на \_\_\_ седници одржаној \_\_\_\_ године, донела је

З А К Љ У Ч A K

поводом разматрања Редовног годишњег извештаја Заштитника грађана за 2014. годину

1. Народна скупштина оцењује да су, након закључака које је донела у 2014. години, учињени позитивни помаци у области правосуђа и државне управе, који су констатовани и у Редовном годишњем извештају Заштитника грађана за 2014. годину, пре свега доношењем једног броја закона и других прописа којима су створене нормативне претпоставке за отклањање мањкавости на које је указивано у досадашњим закључцима Народне скупштине и препорукама Заштитника грађана, а у циљу јачања институција и поштовања права грађана.

Усвојеним изменама и допунама закона којима се уређују две нове правосудне професије, јавно бележништво и приватни извршитељи, отклоњене су нежељене последице појединих њихових решења на остваривање права грађана. Доношењем Закона о заштити узбуњивача изграђен је нормативни оквир за заштиту грађана који у доброј вери укажу на неправилности и незаконитости у поступању органа власти којима се угрожавају или повређују права грађана и јавни интерес. Законом о посредовању у решавању спорова, донетим у протеклој години, којим је дата могућност странкама у поступку да добровољно реше спорни однос путем преговарања, доприноси се растерећењу судова и остваривању права на правично суђење у разумном року. Недавно донетим Законом о инспекцијском надзору, којим је нормативно уређен инспекцијски поступак, положај, права и одговорности инспектора и организација и координација инспекцијских служби, учињен је значајан помак у бољем организовању и делотворнијем раду инспекцијских служби на различитим нивоима власти, а доношењем Закона о заштити права на суђење у разумном року уређена је заштита овог Уставом зајемченог људског права.

Народна скупштина и овом приликом указује на потребу да Влада у најкраћем року предложи закон којим се уређује бесплатна правна помоћ и упути га Народној скупштини на разматрање и усвајање, јер ће се доношењем овог закона омогућити приступ правди најсиромашнијим грађанима, имајући у виду да су прописани износи судских такси великом броју грађана препрека за остваривање судске заштите њихових права.

2. Полазећи од оцене Заштитника грађана да у реформи државне управе ни у 2014. години није начињен значајнији помак у деполитизацији, рационализацији и професионализацији јавне управе, Народна скупштина указује да Влада треба да приступи остваривању циљева утврђених Стратегијом реформе јавне управе у Републици Србији, коју је усвојила јануара 2014. године, предлагањем одговарајућих закона, благовременим доношењем прописа за њихово спровођење и другим непосредним мерама, јер је унапређење правног оквира за уређивање и усклађивање управе са принципима утврђеним Стратегијом један од најважнијих приоритета Републике Србије. Притом је неопходно да се успостави јединствени правни режим и систем стандарда за вршење послова јавне управе у циљу обезбеђивања исте заштите права грађана на свим нивоима власти.

3. Народна скуштина позива Владу да, у складу са иницијативама и препорукама Заштитника грађана, преиспитa важећa решења Закона о Заштитнику грађана и предложи Народној скупштини измене Закона којима ће се ускладити правни оквир за рад Заштитника грађана са потребама уоченим у досадашњем раду.

4. Народна скупштина обавезује Владу да, у складу са препорукама Заштитника грађана, и даље предузима одговарајуће мере да се побољша положај грађана када се ради о заштити права лица лишених слободе, усклађивањем прописа са важећим стандардима, побољшавањем услова у просторијама за полицијско задржавање грађана и притворским јединицама, као и усклађивањем смештајних услова осуђених лица са важећим прописима и стандардима. Народна скупштина, притом, полазећи од оцене Заштитника грађана, констатује да се у овој области могу уочити и одређена побољшања.

5. Народна скупштина обавезује Владу да, у року од шест месеци, поднесе Народној скупштини извештај о спровођењу ових закључака и препорука Заштитника грађана и тиме Народној скупштини омогући праћење њихове примене у вршењу контролне функције, коју има на основу Устава и закона.

6. Овaj закључак објавиће се у „Службеном гласнику Републике Србије“.“

**Друга тачка дневног реда:** **Утврђивање Предлога закључка поводом разматрања Извештаја о раду Агенције за борбу против корупције за 2014. годину са Извештајем о спровођењу Националне стратегије за борбу против корупције у Републици Србији за период од 2013. до 2018. године и Aкциони план за њено спровођење**

Поводом Извештаја о раду Агенције за борбу против корупције за 2014. годину, са Извештајем о спровођењу Националне стратегије за борбу против корупције у Републици Србији за период од 2013 – 2018. године и Акционог плана за њено спровођење, који је Одбор разматрао на 41. седници одржаној 14. маја 2015. године, Одбор је утврдио и закључио да Народној скупштини упути следећи предлог закључка:

„На основу члана 8. став 1. Закона о Народној скупштини („Службени гласник“, број 9/10) и члана 238. став 5. Пословника Народне скупштине(„Службени гласник РС“, број 20/12- Пречишћени текст),

 Народна скупштина, на \_\_\_ седници одржаној \_\_\_\_ године, донела је

З А К Љ У Ч А К

поводом разматрања Извештаја о раду Агенције за борбу против корупције за 2014. годину, са Извештајем о спровођењу Националне стратегије за борбу против корупције у Републици Србији за период од 2013. до 2018. године и Акционог плана за њено спровођење

1. Народна скупштина констатује да је Извештај о раду Агенције за борбу против корупције за 2014. годину, са Извештајем о спровођењу Националне стратегије за борбу против корупције у Републици Србији за период од 2013 – 2018. године и Акционог плана за њено спровођење, целовито представио активности, резултате и препреке у раду Агенције, као и стање у области спровођења Националне стратегије за борбу против корупције и Акционог плана за њено спровођење.

2. Полазећи од препорука Агенције за борбу против корупције, Народна скупштина констатује да је потребно да се дограде решења Закона о Агенцији за борбу против корупције, чиме ће се створити нормативни услови за унапређење механизама за превенцију и борбу против корупције, с обзиром на уочену потребу да се Законом, у складу са Националном стратегијом за борбу против корупције и Акционим планом за њено спровођење, свеобухватније и прецизније уреде питања која се односе на спречавање сукоба интереса, кумулацију јавних функција, пријављивање имовине и прихода, отклањање правних празнина, приступ Агенције службеним евиденцијама и документацији органа јавне власти и других прaвних лица, унапређење механизама надзора, све у циљу побољшања ефикасности рада Агенције и јачања њене независности, као и друга питања на која се у препорукама Агенције указује.

3. Народна скупштина очекује да Влада, полазећи од препорука Агенције за борбу против корупције, упути Народној скупштини на усвајање предлог измена и допуна Закона о финансирању политичких активности којим треба да се, у складу са Националном стратегијом за борбу против корупције и Акционим планом за њено спровођење, отклоне недостаци постојећих решења уочени у досадашњој примени Закона и разграниче обавезе Агенције, Државне ревизорске институције и других органа у поступку контроле политичких активности и субјеката и прецизно утврде обавезе и механизми за транспарентност финансирања политичких субјеката.

4. Народна скупштина констатује да је неопходно да испуни своју обавезу утврђену Националном стратегијом за борбу против корупције, коју није испунила у претходној години, и приступи изменама и допунама Закона о Народној скупштини како би, на основу тих измена Закона, Пословником Народне скупштине уредила поступак за праћење спровођења закључака Народне скупштине донетих поводом разматрања годишњих извештаја независних државних органа.

5. Полазећи од указивања Агенције на низак проценат испуњености Националне стратегије за борбу против корупције за 2014. годину и Акционог плана, Народна скупштина истиче да је неопходно да сви органи јавне власти, означени као одговорни субјекти, реализују активности из Акционог плана и да унапређењем квалитета извештавања и поштовањем рокова за подношење извештаја омогуће Агенцији надзор над спровођењем Стратегије и Акционог плана.

6. Народна скупштина обавезује Владу да, у року од шест месеци, поднесе Народној скупштини извештај о спровођењу ових закључака.

7. Овaj закључак објавиће се у „Службеном гласнику Републике Србије“.“

**Трећа тачка дневног реда:** **Утврђивање Предлога закључка поводом разматрања Извештаја о спровођењу Закона о слободном приступу информацијама од јавног значаја и Закона о заштити података о личности за 2014. годину**

Поводом Извештаја о спровођењу Закона о слободном приступу информацијама од јавног значаја и Закона о заштити података о личности за 2014. годину, који је Одбор разматрао на 41. седници одржаној 14. маја 2015. године, Одбор је утврдио и закључио да Народној скупштини упути следећи предлог закључка:

„На основу члана 8. став 1. Закона о Народној скупштини („Службени гласник“, број 9/10) и члана 238. став 5. Пословника Народне скупштине („Службени гласник РС“, број 20/12 - Пречишћени текст),

Народна скупштина, на \_\_\_ седници одржаној \_\_\_\_ године, донела је

З А К Љ У Ч А К

поводом разматрања Извештаја о спровођењу Закона о слободном приступу информацијама од јавног значаја и Закона о заштити података о личности за 2014. годину

1. Народна скупштина констатује да је Извештај о спровођењу Закона о слободном приступу информацијама од јавног значаја и Закона о заштити података о личности за 2014. годину аналитички указао на стање у области слободног приступа информацијама од јавног значаја и области заштите података о личности, оцењујући да се остварују позитивни резултати на пољу афирмације и заштите права на слободан приступ информацијама од јавног значаја и заштиту података о личности, али да стање у овим областима и даље мора да се унапређује.

Народна скупштина подржава активности Повереника за информације од јавног значаја и заштиту података о личности у остваривању и заштити права на слободан приступ информацијама од јавног значаја и заштиту података о личности и напоре које улаже за њихово унапређивање.

Народна скупштина наглашава да је Повереник, у складу са Законом о слободном приступу информацијама од јавног значаја и Законом о заштити података о личности, самосталан и независан државни орган овлашћен да предлаже органима власти предузимање мера у циљу унапређивања њиховог рада, да даје иницијативу за доношење или измене прописа ради спровођења и унапређења права на приступ информацијама од јавног значаја, као и да прати поштовање обавеза органа власти утврђених законом и да извештава јавност и Народну скупштину о томе.

Народна супштина обавезује Владу и надлежна министарства да предузму потребне мере за реализацују препорука Повереника и закључака Народне скупштине донетих поводом разматрања годишњег извештаја Повереника, посебно имајући у виду констатацију Повереника да већина закључака које је Народна скупштина донела поводом разматрања годишњих извештаја није спроведена.

2. Народна скупштина подржава став Повереника да је услов даљег напретка у остваривању права грађана промена пасивног односа органа јавне власти према захтевима грађана и истиче да је јачањем транспарентности потребно успоставити праксу објављивања што више информација о раду органа власти и без посебних захтева грађана, посебно имајући у виду савремену технологију и средства електронске комуникације која могу томе значајно допринети.

3. Полазећи од оцена и препорука Повереника, Народна скуштина указује Влади на потребу да преиспита важећа и предложи нова решења Закона о слободном приступу информацијама од јавног значаја, како би се законска решења ускладила са променама у другим областима правног система, као и са прописима Европске уније.

4. Народна скупштина указује Влади и на обавезу да новим решењима Закона о заштити података о личности и других секторских закона, као и доношењем подзаконских прописа обезбеди спровођење закона којим се уређује тајност података о личности и тиме омогући остваривање уставног права грађана на заштиту података о личности у складу са међународним стандардима. Посебно се наглашава да још није донет ни Акциони план за спровођење Стратегије заштите података о личности који треба да обезбеди њену реализацију.

5. Народна скупштина истиче да је Влада дужна да, у складу са одговарајућим законским одредбама, обезбеди принудно извршавање коначних, извршних и обавезујућих решења Повереника и да, користећи постојеће законске маханизме, преко надлежног министарства, примењује мере из своје надлежности, покретањем поступка за утврђивање одговорности за пропусте у раду државних органа, као и одговорности функционера који нису извршавали обавезе у складу са законом.

6. Народна скупштина се обавезује да ће у својој законодавној активности настојати да се у погледу предложених појединачних решења закона обезбеди поштовање основних начела слободног приступа информацијама од јавног значаја и права на заштиту података о личности, посебно када на то укаже Повереник за информације од јавног значаја и заштиту података о личности.

7. Народна скупштина обавезује Владу да, у року од шест месеци, поднесе Народној скупштини извештај о спровођењу ових закључака.

 9. Овај закључак објавиће се у „Службеном гласнику Републике Србије“.“

**Четврта тачка дневног реда: Р а з н о**

На предлог председника Одбор је закључио да се упути допис удружењима новинара којим ће се ова удружења позвати да, у складу са чланом 9. став 2. тачка 9. Закона о Агенцији за борбу против корупције, као овлашћени предлагачи путем заједничког договора поднесу предлог за избор члана Одбора Агенције за борбу против корупције. Ово имајући у виду да удружења новинара још нису предложила кандидата за члана Одбора Агенције, иако је мандат претходном члану изабраном на њихов предлог истекао 18. марта 2013. године.

Седница је завршена у 13,20 часова.

 СЕКРЕТАР ПРЕДСЕДНИК

 Љиљана Милетић Живковић Петар Петровић